b'\n_START_ARTICLE_\nHokaidas\n_START_SECTION_\nGeografija\n_START_PARAGRAPH_\n\xc4\xae \xc5\xa1iaur\xc4\x99 nuo salos yra Sachalino sala (Rusija), o \xc4\xaf pietus Hon\xc5\xa1iu. Plotas 83453,57\xc2\xa0km\xc2\xb2. 5,627 mln. gyventoj\xc5\xb3 (2005\xc2\xa0m.), dauguma j\xc5\xb3 japonai, kiti ainai. Gyventoj\xc5\xb3 tankumas 67,4 \xc5\xbem/km\xc2\xb2. Did\xc5\xbeiausias ir pagrindinis miestas\xc2\xa0\xe2\x80\x93 Saporas._NEWLINE_\xc5\xbdem\xc4\x97je pagal dyd\xc4\xaf sala u\xc5\xbeima 21-\xc4\x85 viet\xc4\x85. 3,6% yra ma\xc5\xbeesn\xc4\x97 u\xc5\xbe Airijos sal\xc4\x85 ir 6,1% didesn\xc4\x97 u\xc5\xbe Espanjolos sal\xc4\x85. Pagal gyventoj\xc5\xb3 skai\xc4\x8di\xc5\xb3 sala yra 20 vietoje tarp Airijos ir Sicilijos sal\xc5\xb3. Hokaide gyvena 4,7% ma\xc5\xbeiau \xc5\xbemoni\xc5\xb3 negu Airijos saloje ir 12% daugiau negu Sicilijos saloje.\n_START_SECTION_\nKlimatas\n_START_PARAGRAPH_\nHokaidas \xc5\xbeinomas palyginti v\xc4\x97siomis vasaromis ir labai \xc5\xa1altomis \xc5\xbeiemomis. Did\xc5\xbeioji salos dalis patenka \xc4\xaf dr\xc4\x97gno \xc5\xbeemyninio klimato zon\xc4\x85 ir pagal Kiopeno klimato klasifikacij\xc4\x85 priskiriama Dfb (\xc5\xbeemyninis klimatas) kategorijai, kai kuriose \xc5\xbeemumose Dfa kategorijai. Vidutin\xc4\x97 rugpj\xc5\xab\xc4\x8dio temperat\xc5\xabra +17\xc2\xa0\xc2\xb0C +22\xc2\xa0\xc2\xb0C, o vidutin\xc4\x97 sausio temperat\xc5\xabra svyruoja nuo -12\xc2\xa0\xc2\xb0C iki -4\xc2\xa0\xc2\xb0C. Abiem \xc5\xa1iais atvejais priklauso nuo relfefo auk\xc5\xa1\xc4\x8dio ir atstumo nuo vandenyno. Be to, temperat\xc5\xabra salos vakaruose \xc5\xa1iek tiek auk\xc5\xa1tesn\xc4\x97, nei rytin\xc4\x97je dalyje._NEWLINE_\xc5\xa0iaurin\xc4\x97 Hokaido salos dalis \xc4\xafeina \xc4\xaf Taigos biom\xc4\x85, kur gausus sniegas. Anks\xc4\x8diausiai sniegas i\xc5\xa1krenta lapkri\xc4\x8dio m\xc4\x97nes\xc4\xaf. Sniego sluoksnis svyruoja nuo 11 metr\xc5\xb3 kalnuotose vietov\xc4\x97se iki 1,8\xc2\xa0m \xc5\xbeemumose netoli Ramiojo vandenyno pakrant\xc4\x97s. Salai b\xc5\xabdingos izoliuotos p\xc5\xabgos, kurios suformuoja dideles, ilgai besilaikan\xc4\x8dias sniego pusnis, ir kaip kontrastas Hokuriku regionui (\xc5\xa1iaur\xc4\x97s ryt\xc5\xb3 Hon\xc5\xa1iu sala), kuriame nuolat pasitaiko tik atskiri sniego lopin\xc4\x97liai._NEWLINE_Metinis krituli\xc5\xb3 i\xc5\xa1kritimas svyruoja nuo 1600\xc2\xa0mm i\xc5\xa1 Japonijos j\xc5\xabros pus\xc4\x97s esan\xc4\x8diose kalnuotose vietov\xc4\x97se iki 800\xc2\xa0mm (tai ir \xc5\xbeemiausias j\xc5\xb3 kiekis visose Japonijos salose) Ochotsko j\xc5\xabros pakrant\xc4\x97se ir vidiniuose salos rajonuose bei iki 1100\xc2\xa0mm Ramiojo vandenyno pus\xc4\x97je._NEWLINE_Skirtingai nei kitose Japonijos salose, Hokaido saloje bir\xc5\xbeelio\xc2\xa0\xe2\x80\x93 liepos m\xc4\x97nesiais n\xc4\x97ra lietingo sezono ir pakankamai sausokas, \xc5\xa1iltas, bet ne kar\xc5\xa1tas oras._NEWLINE_\xc5\xbdiemomis Ochotsko j\xc5\xabroje netoli salos ima dreifuoti didel\xc4\x97s ledo lytys, kurios tuo laiku apsunkina s\xc4\x85lygas laivybai, o d\xc4\x97l smarki\xc5\xb3 v\xc4\x97j\xc5\xb3, \xc5\xa1iaurin\xc4\x97je salos dalyje da\xc5\xbenai j\xc5\xabr\xc5\xb3 ir oro transportas laikinai sustabdomas. J\xc5\xabr\xc5\xb3 uostai esantys prie Ramiojo vandenyno ir Japonijos j\xc5\xabros i\xc5\xa1tisus metus neu\xc5\xbe\xc5\xa1\xc4\x85lantys, nors vidaus vandenys visada sukaustomi ledo.\n_START_SECTION_\nAugalija\n_START_PARAGRAPH_\nApie 70% salos \xc5\xbeem\xc4\x97s apaugusi mi\xc5\xa1kais. Salose auga pu\xc5\xa1\xc5\xabn\xc5\xb3 ir magnolij\xc5\xabn\xc5\xb3 med\xc5\xbei\xc5\xb3 mi\xc5\xa1kai. Tarp augal\xc5\xb3 pamin\xc4\x97tinos ajanin\xc4\x97s egl\xc4\x97s ir rauk\xc5\xa1l\xc4\x97talapiai er\xc5\xa1k\xc4\x97\xc4\x8diai (Rosa rugosa)\xc2\xa0\xe2\x80\x93 laikomi salos simboliais. Kiti med\xc5\xbeiai\xc2\xa0\xe2\x80\x93 sachalininiai k\xc4\x97niai (Abies sachalinensis) augantys salos \xc5\xa1iaurin\xc4\x97je dalyje, sachalinin\xc4\x97s egl\xc4\x97s (Picea glehnii),skiaut\xc4\x97tieji likandrai (Kalopanax septemlobus), mongoliniai \xc4\x85\xc5\xbeuolai (Quercus mongolica), japonin\xc4\x97s liepos (Tilia japonica), mand\xc5\xbei\xc5\xabriniai uosiai (Fraxinus mandschurica), maksimovi\xc4\x8diaus ber\xc5\xbeai (Betula maximowicziana), smulkialapiai klevai (Acer pictum subsp. mono), \xc5\xa1viesiosios magnolijos (Magnolia obovata). I\xc5\xa1 pie\xc4\x8diau esan\xc4\x8dios Hon\xc5\xa1iu, saloje introdukuoti japoniniai maumed\xc5\xbeiai.\n_START_SECTION_\nGyv\xc5\xabnija\n_START_PARAGRAPH_\nSalos pakrant\xc4\x97se gyvena d\xc4\x97m\xc4\x97tieji ruoniai, mi\xc5\xa1kuose rudieji lokiai, rud\xc5\xb3j\xc5\xb3 lapi\xc5\xb3 vietinis Vulpes vulpes japonica por\xc5\xab\xc5\xa1is, d\xc4\x97m\xc4\x97tieji elniai, vover\xc4\x97s skraiduol\xc4\x97s. I\xc5\xa1 pauk\xc5\xa1\xc4\x8di\xc5\xb3 pamin\xc4\x97tinos japonin\xc4\x97s gerv\xc4\x97s, didieji apuokai \xc5\xbeuvininkai, per sezonines migracijas \xc4\x8dia \xc5\xbeiemoti atskrenda baltape\xc4\x8diai j\xc5\xabriniai ereliai.\n_START_SECTION_\nIstorija\n_START_PARAGRAPH_\nPasak kai kuri\xc5\xb3 mokslinink\xc5\xb3, Hokaido sala gal\xc4\x97jo b\xc5\xabti apgyvendinta ain\xc5\xb3, giliak\xc5\xb3 ir orok\xc5\xb3 dar prie\xc5\xa1 20 000 met\xc5\xb3._NEWLINE_Hokaidas, kaip ir Ri\xc5\xabki\xc5\xab salynas, n\xc4\x97ra istorinis Japonijos regionas. Jis ne\xc4\xaf\xc4\x97jo \xc4\xaf tradicin\xc4\x99 \xc5\xbeemi\xc5\xb3 sistem\xc4\x85 ir nepriklaus\xc4\x97 Japonijos valstybei iki XVIII a._NEWLINE_\xc5\xa0i sala, tuo metu vadinta Edzo, sudomino japonus XVIII a., kuomet prad\xc4\x97ta intensyvi prekyba su vietiniais gyventojais ainu. J\xc4\x85 sek\xc4\x97 palaipsni\xc5\xa1ka kolonizacija. Japonai k\xc4\x97l\xc4\x97si \xc4\xaf sal\xc4\x85, k\xc5\xabr\xc4\x97 \xc4\x8dia savo gyvenvietes, stumdami vietinius \xc4\xaf kalnus. XIX a sala formaliai prijungta prie Japonijos, ta\xc4\x8diau kolonizacija t\xc4\x99s\xc4\x97si dar ilgai. \xc5\xa0iuo metu ainu yra beveik i\xc5\xa1nyk\xc4\x99.\n_START_SECTION_\nTurizmas\n_START_PARAGRAPH_\nD\xc4\x97l kasmet i\xc5\xa1krentan\xc4\x8dio gausaus sniego, Hokaido sala \xc5\xbeiemomis tampa Japonijos \xc5\xbeiemos sporto atrakcija, \xc4\x8dia kasmet \xc5\xa1ven\xc4\x8diamas tarptautiniu lygiu \xc5\xbeinomas Saporo sniego festivalis. \xc5\xbdiemos kurortai, tokie kaip prie Niseko kaln\xc5\xb3, Furano mieste ir Rusucu gyvenviet\xc4\x97je paprastai veikia tarp gruod\xc5\xbeio ir baland\xc5\xbeio m\xc4\x97nesi\xc5\xb3.'